Steffen Larsen (LA), 2025-01-30:
Jeg bemærker jo i dag, at de ordførere, der indtil videre har været heroppe, jo har talt positivt om, at man skal gøre noget, og så må vi se, om det ikke også kan udmønte sig i, at der kommer et reelt forslag på et tidspunkt, og at vi også får lavet noget reelt, for det tror jeg sådan set der er en vilje til herinde.
Vi kan også se, at det næste beslutningsforslag fra Dansk Folkeparti, som så er lidt mere snævert i forhold til sin målgruppe, jo handler om det samme, altså at man skal sørge for at give støtte til de mennesker, der bliver ramt af f.eks. ptsd i offentlig tjeneste.
Jeg har selv prøvet at have det, jeg vil kalde for et moderat stressende arbejde, idet jeg i en periode af mit liv var dørmand og vagt.
I den periode blev jeg stukket ned tre gange, en gang med en skruetrækker og to gange med ødelagte flasker.
Jeg har prøvet at få brækket næsen i slagsmål, og jeg er også blevet truet og forfulgt af bandemedlemmer i den periode, fordi de mente, de skulle sælge narkotika på de steder, hvor jeg stod i døren, og jeg mente, at de ikke skulle det.
Det var ikke særlig sjovt.
Det var på ingen måde noget, som jeg ønsker for andre mennesker, og når man så ser på, at politibetjente gør det hver dag, og jeg gjorde det i weekenderne, så kan det jo straks blive en værre omgang.
Det samme gælder mange andre i den offentlige velfærd, ambulancereddere og lignende, der kommer ud til lig, der ligger i lejligheder, og andre forfærdelige hændelser, som er en del af det menneskelige liv, for det er jo også det, det er.
Der skal vi selvfølgelig sørge for et så godt arbejdsmiljø som overhovedet muligt.
Men vi må også tilstå, at den slags arbejde ikke er arbejde, som matcher, hvad en kontoransat i det offentlige møder.
Det er der ingen tvivl om.
Derfor står vi jo også i den situation, at vi i Liberal Alliance gerne vil være med til at se på gode løsninger for de ansatte i disse grupper.
Og her gælder det selvfølgelig både de offentligt ansatte, men også de privatansatte, for utrolig mange mennesker i de her situationer er jo også privatansatte.
For det er ofte også privatansatte hjemmehjælpere og lignende, som kan komme ud for de her situationer, og det er også privatansatte ambulancereddere, ligesom det også er privatansatte brandfolk, vi har her i landet.
Og vi er nødt til at kigge på det her med en vis fornuft.
Vi vil i Liberal Alliance ikke støtte det her beslutningsforslag, men vi er som sagt åbne over for at kigge på mulighederne for at finde veje til det her.
Men noget af det, som irriterer os ved det her forslag, om man vil, er den manglende finansiering.
Og ja, vi er som sagt villige til også at kigge på, hvordan vi hjælper, for vi synes jo, at det var fornuftigt, da man gjorde det for hele den grønne del af staten.
For ptsd har truet og skadet mange soldater, og det er jo ikke for sjov, når man kommer til skade i sit arbejde.
Det skal der dæmmes ordentligt op for.
Og så at sige, at her er en kontanthjælp, som det jo sørgeligt nok sker for mange politibetjente, er jo ikke en ordentlig løsning.
Så vi er villige til at kigge på det, og vi er villige til også at hjælpe med at finde en finansiering, hvis det er det, der skal til.
Men vi vil også gerne sørge for, at det foregår på nogle lidt bedre termer end det, som er beskrevet her i beslutningsforslaget.